《次韵卢行之知原见赠》
宋代·葛胜仲

元丰诗礼将，勋略传万口。长城国西陲，寄托十年久。

折箠笞黠羌，游魂屡穷走。羊公缓裘带，李广静刁斗。

黑头已青云，日昃笑击缶。阴功与忠谏，二俱宜有后。

绳绳丈夫子，茂宰最称首。不裁犹能裁，应有既尽有。

丘坟三十车，习复不置手。尚友千载人，岂论骨已朽。

芳兰秀深林，嘉芑就菑亩。宜为数旬客，顾作三日妇。

行闻尺一来，内阁延枚叟。

作者简介：葛胜仲 (1072～1144) 宋代词人，字鲁卿，丹阳（今属江苏）人。绍圣四年(1097)进士。元符三年(1100)，中宏词科。累迁国子司业，官至文华阁待制。卒谥文康。宣和间曾抵制征索花鸟玩物的弊政，气节甚伟，著名于时。与叶梦得友密，词风亦相近。有《丹阳词》。